b'\n_START_ARTICLE_\nSkyr\n_START_PARAGRAPH_\nSkyr on islantilainen rahkaa muistuttava hapanmaitotuote, joka on koostumukseltaan sakeampaa kuin jogurtti. Skyri\xc3\xa4 on valmistettu muissakin Pohjoismaissa, mutta nyky\xc3\xa4\xc3\xa4n se tunnetaan nimenomaan islantilaisen keitti\xc3\xb6n erikoisuutena._NEWLINE_Skyr valmistetaan past\xc3\xb6roimalla maitoa ja erottamalla siit\xc3\xa4 hera. Sen j\xc3\xa4lkeen se hapatetaan ja siit\xc3\xa4 poistetaan neste. Hapatteena k\xc3\xa4ytet\xc3\xa4\xc3\xa4n toisenlaista maitohappobakteerikantaa kuin rahkan valmistuksessa, ja siksi skyr on maultaan pehme\xc3\xa4mp\xc3\xa4\xc3\xa4 kuin rahka._NEWLINE_Perinteisesti valmistettua skyri\xc3\xa4 ei mausteta. Skyri\xc3\xa4 myyd\xc3\xa4\xc3\xa4n kuitenkin my\xc3\xb6s esimerkiksi marjoilla tai hedelmill\xc3\xa4 valmiiksi maustettuna. My\xc3\xb6s skyr-pohjaiset smoothiet ovat kasvattaneet suosiotaan. Skyriss\xc3\xa4 on korkea proteiinipitoisuus ja matala rasvapitoisuus: skyr sis\xc3\xa4lt\xc3\xa4\xc3\xa4 noin 12\xc2\xa0% proteiinia, 3\xc2\xa0% hiilihydraatteja ja 0,5\xc2\xa0% rasvaa.'